Oxund Muhammad Salim madrasasi. Oxund Muhammad Salim madrasasi registon dahasidagi Hazrati Imom ko‘chasida joylashgan. Uning vaqf hujjati mavjud. Oxund Muhammad Salim hijriy 1238-yili (1822 — 1823) ushbu madrasa uchun Buxoroning 1000 tilla tangasi, 100 tanob yer va bir qancha kitoblar vaqf qilgan. Keyinchalik tilla tangalarga 20 tanob sug‘oriladigan ekin yeri sotib olingan. Hujjat asl nusxa, nastaʼliq xatida forsiyda yozilgan. Amir Haydar ibn Amir Maʼsum va qozi Mir Abul Hasanxoja ibn Isomuddin muhrlari bilan tasdiqlangan.